**ELŐTERJESZTÉS**

**Szombathely Megyei Jogú Város Közgyűlésének Jogi és Társadalmi Kapcsolatok Bizottsága 2017. szeptember 12-i ülésére**

**Javaslat Szombathely Megyei Jogú Város Polgármesteri Hivatala Szervezeti és Működési Szabályzatának módosítására**

A Nemzetgazdasági Minisztérium és Szombathely Megyei Jogú Város Önkormányzata között a 2014-2020 közötti időszak Terület – és Településfejlesztési Operatív Programja 6. Fenntartható városfejlesztés prioritásának végrehajtási feladatai tárgyában létrejött megállapodás alapján a projekt keretében jelentkező program – és projektmenedzsmenti feladatok a Városfejlesztési Kabinet szervezeti egységben, míg a művelet kiválasztási és értékelési feladatok a Polgármesteri Kabinet, azon belül is a Főépítészi Iroda szervezeti egységben kerültek elhelyezésre a Közgyűlés korábbi döntésének megfelelően. A művelet kiválasztással összefüggő hatásköröket a Közgyűlés a főépítészre delegálta. A fenti döntés Szombathely Megyei Jogú Város Polgármesteri Hivatala Szervezeti és Működési Szabályzatában is átvezetésre került.

A Közgyűlés a 2017. június 15-i ülésén arról döntött, hogy a Polgármesteri Hivatal főépítészi feladatai a Polgármesteri Kabinet szervezeti egységből a Városüzemeltetési Osztály szervezeti egységbe kerüljenek át, míg a korábban Főépítészi Irodába integrált projektkiválasztási feladatok továbbra is maradjanak a Polgármesteri Kabinet hatáskörében a státusszal együtt.

A fenti döntésnek megfelelően szükséges a projekt keretében jelentkező hatáskörök újradelegálása és ennek eredményeként a Polgármesteri Hivatal Szervezeti és Működési Szabályzatának módosítása az alábbiak szerint:

Az SZMSZ F/a/1./ pontja rögzíti jelenleg a Polgármesteri Kabinet, Titkárság szervezeti egység feladatait és hatásköreit, azon belül a művelet kiválasztással összefüggő hatáskörök főépítészre történő delegálását.

Javaslom, hogy a szóban forgó hatásköröket a továbbiakban a főépítész helyett a Polgármesteri Kabinet vezetője lássa el, tekintettel arra, hogy az ügyintézői feladatokat ellátó státusz is e szervezeti egységben maradt, csak a kifejezett főépítészi feladatok kerültek át a Városüzemeltetési Osztályra. A fenti javaslatot az is indokolja, hogy a művelet kiválasztási feladatoknak összességében egy szervezeti egységben kell megjelenniük.

Az SZMSZ fenti módosítással nem érintett rendelkezései változatlan tartalommal továbbra is hatályosak. Az SZMSZ módosítás tervezete jelen előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatban foglaltakat elfogadni szíveskedjék.

Szombathely, 2017. augusztus „ „

**/: Dr. Puskás Tivadar :/**

**Határozati javaslat**

**…./2017. (IX. 12.) JTKB számú határozat**

A Jogi és Társadalmi Kapcsolatok Bizottsága a „Javaslat Szombathely Megyei Jogú Város Polgármesteri Hivatala Szervezeti és Működési Szabályzatának módosítására” című előterjesztést megtárgyalta és Szombathely Megyei Jogú Város Polgármesteri Hivatala Szervezeti és Működési Szabályzatának módosítását az előterjesztésben foglaltak szerint javasolja a Közgyűlésnek elfogadásra.

**Felelős:** Dr. Takátsné Dr. Tenki Mária, a Bizottság elnöke

Dr. Károlyi Ákos jegyző

(A végrehajtásért felelős:

Nagyné dr. Gats Andrea a Jogi, Képviselői és Hatósági Osztály vezetője)

**Határidő:** 2017. szeptember 14.